Thursday, September 8, 2011
TALLO A LAMISAAN KEN 120 MONOBLOC ARMCHAIRS, INTED NI CONG. RYAN SADIAY SISIM NATIONAL HIGH SCHOOL
Cabugao, Ilocos Sur – Paset ti programa ni Mayor Ediboy S. Cobangbang, Jr. ti pannakaitandudo ti edukasion kadagiti umili nangruna kadagiti barbarangay nga adayo iti pageskuelaan ti sekundaria.
Iti pagdurdur-asan ti kasasaad ti eskuela, adda umabot a 60 nga estudiante ti First Year Level a nagenrol iti CY 2011-2012.
Segun ken ni Sisim Brgy. Captain Ruben Siruno, dakkel a pribilehio daytoy a naited a pannakaipasdek ti eskuela-sekundaria iti barangayda ta dagiti nagturpos ti elementaria itay CY 2011 ditoy lugarda ket isuda ti kangrunaan a nagenrol ti pagadalan iti umuna a tukad ti sekundaria ken manamnama pay nga isudanto manen ti manglitup iti umag-agpang a year level ti pageskuelaan iti sumaruno a panagbabasa.
Itay Setiembre 7, 2011, nangted ti opisina ni Congressman Ryan Luis V. Singson, Umuna a Distrito ti Ilocos Sur ti tallo a lamisaan ken 120 a monobloc armchairs kas pangtulongna ti kasapulan ti nadakamat a pagadalan-sekundaria.
Manamnama a masolbaren ti pakaseknan dagiti agkakadarapat a barangays maipapan iti panagbasa dagiti annakda iti haiskul kas iti Maradodon, Catucdaan, Cael-layan, ken Alinaay ta mawidawidanen dagiti ubbing a mapan agbasa kadaytoy a naluktan a pagadalan. # (Insurat ni Joed Sajonia)
Posted by Bayan ng Cabugao, Ilocos Sur at 8:32 AM
Subscribe to: Post Comments (Atom)
eng_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn eng_Latn